Comuns di lenghe furlane

## Regjon Autonome Friûl-Vignesie Julie
Te Regjon Autonome Friûl-Vignesie Julie, l'ambit teritoriâl interessât dai intervents di tutele e di valorizazion de lenghe furlane al è delimitât, su la fonde dal articul 5 de leç regjonâl dai 22 di Març dal 1996, n. 15 (Normis pe tutele e pe promozion de lenghe e de culture furlane), dai Decrets dal President de Zonte regjonâl n. 0412/Pres. dai 13.11.1996 e n. 0160/Pres. dai 20.05.1999. Intal stes teritori si aplichin lis disposizions de leç regjonâl dai 18 di Dicembar dal 2007, n. 29 (Normis pe tutele, valorizazion e promozion de lenghe furlane), cemût che al è previodût dal articul 3 de leç stesse.

Par ce che al tocje la Leç 482/99 (Normis in materie di tutele des minorancis linguistichis storichis), il teritori di tutele al è chel fissât de Deliberazion de Zonte regjonâl dal Friûl-Vignesie Julie n. 2680 dai 3 di Avost dal 2001, emanât in atuazion dal articul 1, come 5, dal D.P.R. dai 2 di Mai dal 2001, n. 345 (Regolament di atuazion de Leç dai 15 di Dicembar dal 1999, n. 482), che al dîs che “La presince de minorance si presum cuant che il comun o une part di chel al sedi cjapât dentri inte delimitazion teritoriâl fate di une leç statâl o regjonâl anteriôr ae date di jentrade in vore de leç e che si riferissi in maniere esclusive aes lenghis tuteladis dal articul 2 de leç stesse”. Il teritori calcolât di cheste Deliberazion al è chel previodût dai Decrets presidenziâi dal 1996 e dal 1999.

Culì si à di vê iniment che ancje lis Provinciis di Udin e di Gurize a àn deliberât in maniere uficiâl, daûr de leç 482/99, l'ambit di tutele pe lenghe furlane, in maniere rispetive cu lis Deliberazions consiliârs n. 91 dai 15.12.2000 e n. 3 dai 07.02.2001. In ogni câs, chestis delimitazions a son stadis passadis de Deliberazion de Zonte regjonâl dal Friûl-Vignesie Julie n. 2680 dai 3 di Avost dal 2001.

Impuartantis, pes finalitâts de aplicazion de leç 482/99, a son invezit 3 deliberazions provinciâls sucessivis: lis Deliberazions dal Consei provinciâl di Gurize n. 6 dai 12.03.2003 e n. 28 dai 24.11.2003, che a àn cjapât dentri in maniere rispetive i comuns di Monfalcon e di Segrât; e la Deliberazion dal Consei provinciâl di Udin n. 86 dai 26.11.2003, in merit al comun di Malborghet e Valbrune.

### Ambit di tutele de lenghe furlane in Friûl-Vignesie Julie
*Ex provincie di Gurize:*

Caprive, Cormons, Dolegne dal Cuei, Fare, Gurize, Gardiscje, Marian, Migjee, Monfalcon*, Morâr, Mosse, Romans dal Lusinç, Segrât*, San Lurinç Lisuntin, Vilès.

*Ex provincie di Pordenon:*

Andreis, Darbe, Davian, Barcis, Budoie, Cjasarse, Cjastelgnûf, Cjavàs, Claut, Clausêt, Cordenons, Cordovât, Fane, Fontanefrede, Frisanc, Manià, Midun, Montreâl, Morsan da lis ocjis, Pinçan, Polcenic, Pordenon, San Zorç da la Richinvelde, San Martin dal Tiliment, San Quarin, San Vît dal Tiliment, Secuals, Siest, Spilimberc, Tramonç Disore, Tramonç Disot, Travês, Voleson Darzin, Vît, Vivâr, Çopule.

*Ex provincie di Udin:*

Dael, Damâr, Dimpeç, Aquilee, Darte, Dartigne, Atimis, Bagnarie, Basilian (za *Pasian Sclavonesc*), Bertiûl, Bicinins, Bordan, Buie, Buri, Cjamin dal Tiliment, Cjampfuarmit, Cjamplunc Tapoian, Cjarlins, Cjassà, Cjasteons di Strade, Cjavaç, Çurçuvint, Çarvignan, Cjopris e Viscon, Scluse, Cividât, Codroip, Colorêt di Montalban, Comelians, Cuar di Rosacis, Cosean, Dignan, Dogne, Enemonç, Faedis, Feagne, Flumisel Vile Visintine, Flaiban, Forgjarie, For Davôtri, For Disore, For Disot, Glemone, Gonârs, Tisane, Lauc, Listize, Lignan, Magnan, Maian, Malborghet e Valbrune, Manzan, Martignà, Merêt di Tombe, Mueç, Muimans, Montenârs, Mortean, Murùs, Muçane, Nimis, Osôf, Davâr, Pagnà, Palaçûl, Palme, Paluce, Pasian di Prât, Paulâr, Pavie, Pucinie, Pontêbe, Porpêt, Paulêt, Puçui, Pradaman, Prât di Cjargne, Prissinins, Premariâs, Preon, Prepot, Ruvigne, Ravasclêt, Raviei, Reane dal Roiâl, Remanzâs, Resiute, Rigulât, Rivis Darcjan, Rivignan Teôr, Roncjis, Rude, San Denêl, San Zorç di Noiâr, San Zuan dal Nadison, Sante Marie la Lungje, San Vît de Tor, Sant Vît di Feagne, Sauris, Sedean, Soclêf, Sudri, Talmassons, Tarcint, Tarvis, Tavagnà, Tierç di Aquilee, Tumieç, Torean, Tor di Zuin, Trasaghis, Trep Grant, Trep di Cjargne Liussûl, Tresesin, Trivignan, Udin, Vildivar, Vençon, Verzegnis, Vile di Cjargne, Visc, Zui.

**Comuns metûts dentri intal ambit teritoriâl di tutele de lenghe furlane in Friûl-Vignesie Julie**

## Regjon Venit
La tutele de minorance linguistiche furlanofone intal Venit orientâl si fonde su la leç regjonâl dai 23 di Dicembar dal 1994, n. 73, che, tal articul 3, come 1, letare d), e fâs riferiment specific aes “associazions culturâls furlanis dal teritori di Puart” tra i sogjets beneficiaris dai contribûts.

Dopo de aprovazion de leç 482/99, il Consei provinciâl di Vignesie al à proviodût a ricognossi in maniere uficiâl la minorance linguistiche furlane presinte intal so teritori, dome pai comuns di San Michêl dal Tiliment (delibare n. 2006/00032 dai 20.04.2006), Tei (delibare n. 2006/120 dai 21.12.2006) e Cint (delibare n. 2006/121 dai 21.12.2006). Chest ricognossiment al rive dopo des deliberazions là che i conseis dai trê comuns citâts a àn domandât al stes Consei provinciâl di cjapâ dentri i teritoris comunâi intal ambit teritoriâl là che si aplichin lis disposizions di tutele des minorancis linguistichis storichis previodudis daûr de leç 482/99.

In chês delibaris si stabilìs, in ogni câs, che la consistence de minorance furlane e tocje dut il comprensori dal teritori di Puart, riferibil ai Comuns di Cint, Concuardie, Fossalte, Gruâr, Puart, San Michêl dal Tiliment, Tei.

Duncje, se l'ambit teritoriâl là che si aplichin lis disposizions di tutele des Minorancis linguistichis storichis des popolazions furlanis, tant che previodût de leç 482/1999, al è limitât ai trê comuns citâts in precedence, lis delibaris nomenadis de Provincie di Vignesie, ancje su la fonde de L.R. 73/1994, a àn cjapât at che la lenghe furlane e je fevelade in maniere tradizionâl e significative ancje in altris cuatri comuns dal mandament di Puart.

### Ambit di tutele de lenghe furlane in Venit
Cint, Concuardie, Fossalte, Gruâr, Puart, San Michêl dal Tiliment, Tei.

**Comuns inserîts intal ambit di tutele teritoriâl de lenghe furlane in Venit**

## Notis